PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/FH/3/1/013	Bratislava, 29. mája 2013	

Protimonopolný úrad Slovenskej republiky, odbor koncentrácií v správnom konaní 
č. 0002/OK/2013 začatom dňa 25.01.2013 na základe oznámenia podnikateľmi Poštová banka, a.s., so sídlom Dvořákovo nábrežie 4, 811 02 Bratislava, IČO 31 340 890 a Slovenská pošta, a.s., so sídlom Partizánska cesta 9, 975 99 Banská Bystrica, IČO 36 631 124  prostredníctvom ich spoločného splnomocneného právneho zástupcu  Havel, Holásek & Partners s.r.o., advokátska kancelária, so sídlom Mlynské Nivy 49, 821 09 Bratislava, IČO 36 856 584 

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou vo vytvorení plnofunkčného spoločného podniku SPPS, a.s., so sídlom Nám. SNP 35, 811 01 Bratislava, IČO 46 552 723 podnikateľov Poštová banka, a.s., so sídlom Dvořákovo nábrežie 4, 811 02 Bratislava, IČO 31 340 890 a Slovenská pošta, a.s., so sídlom Partizánska cesta 9, 975 99 Banská Bystrica, IČO 36 631 124 a to na základe schválenia transformácie spoločnosti SPPS, a.s., so sídlom Nám. SNP 35, 811 01 Bratislava, IČO 46 552 723 na plnofunkčný podnik, ktorý bude na trvalom základe vykonávať všetky funkcie ekonomického subjektu Dozornou radou tejto spoločnosti a Predstavenstvom tejto spoločnosti dňa 10.04.2013 v súlade s Podnikateľským plánom SPPS, a.s. zo dňa [..........].

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 25.01.2013 podaním zaevidovaným pod č. 206/2013 podnikateľmi Poštová banka, a.s., so sídlom Dvořákovo nábrežie 4, 811 02 Bratislava, IČO 31 340 890 (ďalej len „Poštová banka“) a Slovenská pošta, a.s., so sídlom Partizánska cesta 9, 975 99 Banská Bystrica, IČO 36 631 124 (ďalej len „Slovenská pošta“) prostredníctvom ich spoločného splnomocneného právneho zástupcu Havel, Holásek & Partners s.r.o., advokátska kancelária, so sídlom Mlynské Nivy 49, 821 09 Bratislava, IČO 36 856 584, doručené oznámenie koncentrácie (ďalej len „Oznámenie koncentrácie“). Týmto podaním sa začalo správne konanie vo veci tejto koncentrácie vedené pod číslom SK 0002/OK/2013.

2.	Z predložených informácií a podkladov úrad zistil, že predmetná koncentrácia  vznikla na základe kombinácie postupných krokov spočívajúcich v založení SPPS, a.s., so sídlom Nám. SNP 35, 811 01 Bratislava, IČO 46 552 723 (ďalej len „SPPS“), schválení jej stanov a pod. a následnom schválení transformácie spoločnosti SPPS na plnofunkčný podnik, ktorý bude na trvalom základe vykonávať všetky funkcie ekonomického subjektu na riadnom zasadnutí Dozornou radou tejto spoločnosti a Predstavenstvom tejto spoločnosti dňa 10.04.2013 v súlade s Podnikateľským plánom SPPS, a.s. zo dňa [..........].  

3.	Lehota 25 pracovných dní na vydanie rozhodnutia vo veci tejto koncentrácie v súlade so znením § 11 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) začala plynúť dňa 15.05.2013.

4.	Účastníkmi konania a rovnako aj účastníkmi koncentrácie v prípade tejto koncentrácie sú podnikatelia Poštová banka a Slovenská pošta, ktorí spoločne kontrolujú spoločný podnik SPPS.

5.	Úrad z predložených podkladov a informácií zistil, že ide o koncentráciu podľa § 9 ods. 1 písm. b) zákona v spojení s § 9 ods. 5 zákona, ktorá podlieha kontrole úradu podľa § 10 ods. 1 zákona

6.	Podnikateľ Poštová banka je bankou, pričom v rámci svojej bankovej činnosti poskytuje o.i. produkty, ktoré sú podľa Oznámenia koncentrácie súčasťou trhu poskytovania platobných služieb a zúčtovania. Podnikateľ Poštová banka pôsobí v Slovenskej republike a prostredníctvom pobočky zahraničnej banky aj v Českej republike.

7.	Podnikateľ Slovenská pošta pôsobí najmä v oblasti poskytovania univerzálnej poštovej služby v Slovenskej republike v rozsahu vymedzenom poštou licenciou, poskytuje poštové služby a vykonáva poštovú prevádzku. V rámci svoje činnosti poskytuje podnikateľ Slovenská pošta taktiež niektoré platobné služby (rôzne varianty tzv. poštového poukazu). Podľa Oznámenia koncentrácie, tieto činnosti podnikateľa Slovenská pošta sú súčasťou trhu poštových platobných služieb.

8.	Podľa Oznámenia koncentrácie, podnikateľ SPPS bude na trhu vystupovať ako samostatný subjekt, ktorý bude v oblasti platobných služieb ponúkať okrem iného služby tzv. e - poukazu a bude samostatne vyvíjať a uvádzať na trh ďalšie nové vlastné produkty v tejto oblasti. Zakladajúci podnikatelia Poštová banka a Slovenská pošta poskytnú spoločnému podniku SPPS svoju distribučnú sieť, resp. obchodné miesta.

9.	Úrad sa zaoberal účinkami posudzovanej koncentrácie na hospodársku súťaž, ktoré sa prejavia na tuzemskom trhu, pričom sa zameral na oblasť platobných služieb, v ktorej bude pôsobiť spoločný podnik SPPS a kde pôsobia aj obe materské spoločnosti podnikateľa SPPS.

10.	Po vyhodnotení všetkých podkladov a informácií predložených účastníkmi konania úrad dospel k záveru, že otázku presného vymedzenia relevantných trhov v oblasti platobných služieb v danom prípade nebolo potrebné uzavrieť,  nakoľko pri žiadnej z alternatív relevantných trhov, ktoré prichádzali do úvahy, nebol v súvislosti s predmetnou koncentráciou identifikovaný súťažný problém. 

Záver

11.	Z predložených informácií a podkladov v Oznámení koncentrácie a jeho doplnení úrad zistil, že nie je dôvod na vydanie rozhodnutia s odôvodnením v plnom rozsahu. 

12.	Po vyhodnotení všetkých získaných podkladov a informácií úrad dospel k záveru, že posudzovaná koncentrácia značne nenaruší účinnú súťaž na relevantnom trhu, najmä v dôsledku vytvorenia alebo posilnenia dominantného postavenia alebo v dôsledku koordinácie súťažného správania, ktoré by bolo v rozpore s § 4 ods. 1 zákona.

13.	Na základe vyššie uvedeného úrad rozhodol tak, ako je uvedené vo výroku tohto rozhodnutia.

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

JUDr. Erika Lovásová		
riaditeľka
odboru koncentrácií		

Rozhodnutie sa doručuje:

Havel, Holásek & Partners s.r.o., 
advokátska kancelária
Mlynské Nivy 49 
821 09 Bratislava